गद्दाफी पड़े अकेले, यूएस राजनयिक भेजने को तैयार  
व्हाइट हाउस के एक शीर्ष अधिकारी ने कहा कि लीबिया के विपक्षी नेता से बात करने को अमेरिका अपने राजनयिक को बेंगाजी भेजने को तैयार है।
लीबिया के तानाशाह शासक मुअम्मर अल गद्दाफी का शासन देश के एक छोटे हिस्से तक सिमट जाने को ध्यान में रखते हुए व्हाइट हाउस के एक शीर्ष अधिकारी ने कहा कि लीबिया के विपक्षी नेता से बात करने के लिए अमेरिका अपने राजनयिक को बेंगाजी भेजने को तैयार है।  अमेरिकी राष्ट्रपति के राष्ट्रीय सुरक्षा सलाहकार टॉम डोनिलोन ने कहा, हमने गद्दाफी को अलग-थलग कर दिया है, उन्हें संसाधनों से मरहूम कर दिया है, जिम्मेदारी सुनिश्चित कर रहे हैं, अंतरराष्ट्रीय समर्थन जुटा रहे हैं और लीबियाई लोगों की क्षमता बढ़ाने में सहयोग कर रहे हैं। डोनिलन ने कहा, गद्दाफी लीबिया के लोगों के प्रयासों से जिस स्थिति का सामना कर रहे हैं उसके मुताबिक मेरा आकलन है कि लीबिया की आधी आबादी शासन के नियंत्रण में नहीं है बल्कि विपक्ष के नियंत्रण में है।   इससे पहले, अमेरिका की विदेश मंत्री हिलेरी क्लिंटन ने सांसदों से कहा था कि अगले हफ्ते जब वह ट्यूनीशिया और मिस्र का दौरा करेंगी तो लीबिया के विपक्षी नेताओं से भी मुलाकात करेंगी।